โบรกฯเชียร์ “ซื้อ” PRM เป้า 9.30 บ.หลังกำไร Q1 โตกว่าคาด แถม Q2 ยังขยายตัวต่อเนื่อง
โบรกฯเชียร์ “ซื้อ” PRM เป้า 9.30 บ.หลังกำไร Q1 โตกว่าคาด แถม Q2 ยังขยายตัวต่อเนื่อง
14 พ.ค. 2563

“ข่าวหุ้นธุรกิจออนไลน์” ได้ทำการรวบรวมข้อมูลและบทวิเคราะห์ เกี่ยวกับหุ้นที่มีผลการดำเนินงานในงวดไตรมาส 1/63 เติบโตเกินกว่าที่ได้มีการคาดการณ์ไว้ อย่าง บริษัท พริมา มารีน จำกัด (มหาชน) หรือ PRM ซึ่งรายงานกำไรสุทธิช่วงไตรมาส 1/63 ที่ระดับ 266.447 ล้านบาท เพิ่มขึ้น 20.40% เมื่อเทียบกับช่วงเดียวกันของปีก่อนที่มีกำไร 221.309 ล้านบาท
โดยนักวิเคราะห์บริษัทหลักทรัพย์ เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำ “ซื้อ” หุ้น PRM ในราคาเป้าหมาย 9.30 บาท หลังรายงานกำไรสุทธิ 266 ล้านบาท ทรงตัวจากไตรมาส 4/62 แต่ขยายตัว 20% จากช่วงเดียวกันของปีก่อน และสูงกว่าคาดของฝ่ายวิจัย 46% (85 ล้านบาท)
ทั้งนี้ เมื่อหักขาดทุนจากอัตราแลกเปลี่ยน 77 ล้านบาท ออกไป (ค่าเงินบาทอ่อนค่า 8% เทียบกับไตรมาสก่อนหน้า) กำไรปกติจะอยู่ที่ 343 ล้านบาท (ดีกว่าคาด 15%) ขยายตัวแกร่ง 25% จากไตรมาสก่อน และ 51% จากช่วงเดียวกันของปีก่อน สูงสุดเป็นสถิติใหม่ของบริษัท
โดยรายได้ และกำไรขั้นต้น เป็นไปตามที่คาดการณ์ แต่ทว่าการควบคุมต้นทุนค่าใช้จ่ายในการขายและบริหาร ต้นทุนการเงินที่ดี และขาดทุนจากอัตราแลกเปลี่ยนที่น้อยกว่าคาด ทำให้กำไรออกมาดีเกินคาดในไตรมาสนี้ โดยไฮไลท์สำคัญในไตรมาสนี้คือ กลุ่มเรือ FSU ทั้งหมดทำงานเต็มที่ และด้วยสัดส่วนรายได้รวมที่สูง 48% บนอัตรากำไรที่สูงสุดในหน่วยธุรกิจ
อย่างไรก็ดี กลุ่มเรือ FSO มีขาดทุนเล็กน้อยจากจังหวะในการหยุดซ่อมบำรุง 1 ใน 3 ลำ จึงทำให้อัตรากำไรขั้นต้นรวมอ่อนลงเพียงเล็กน้อย 33.3% จาก 35.5% ไตรมาสก่อน แต่ยังคงอยู่ในเกณฑ์ดีมากเทียบกับค่าเฉลี่ย 31.7% ในปีก่อนทั้งปี
อย่างไรก็ตาม แม้ว่าความต้องการใช้น้ำมันอากาศยานในภาคใต้จะลดลงมาก แต่บริษัทก็ปรับกลยุทธ์กลุ่มเรือ Domestic Tanker ไปให้บริการในเส้นทางอื่น และผลิตภัณฑ์อื่นได้ ดังแสดงให้เห็นในไตรมาส 1/63 แล้ว นอกจากนี้การปรับราคาให้บริการเรือ FSU ขึ้น 20% จำนวน 2 ลำในปลายไตรมาส 1/63 จะทำให้ไตรมาส 2 ภาพรวมของอัตรากำไรจะยังคงอยู่ในเกณฑ์ดี ทำให้คาดกำไรปกติจะขยายตัวจากไตรมาสก่อน และช่วงเดียวกันของปีก่อน
ดังนั้น จึงคงคำแนะนำ “ซื้อ” ราคาเหมาะสม 9.30 บาท/ หุ้น คิดจาก DCF (WACC 12.0%, g 2.0%)